અહીં સુખને ખરીદવાની વાત એટલા માટે કરી કે બહુધા આપણી સૌની સમજ એવી હોય છે કે સુખ એટલે આપણા બેન્ક ખાતામાં બહુ બધા પૈસા હોવા, બીજા લોકો સારું કહે એવું એક મકાન (ઘર નહીં), બંગલો, કે ફ્લેટ આપણી પાસે હોય, ક્યાંય જવા માટે પોતાનું સરસ મજાનું એક વાહન હોય, આપણા સંતાનો કહેવાતી ખર્ચાળ અને ઈન્ટરનેશનલ શાળા-કૉલેજોમાં ભણતા હોય, વીક એન્ડમાં બહાર કોઈ સારી હોટલ કે રેસ્ટોરન્ટમાં ખાવા જતા હોઈએ, વળી આપણા સંતાનો ભણીગણીને કોઈ સારી નોકરી કે પોતાનો સ્વતંત્ર બિઝનેસ શરૂ કરે અને સમાજિક રીતે કહેવાતા સુખી ઘરનો દરજ્જો મેળવે, પછી આપણા સંતાનોના લગ્ન પણ સમાજમાં આપણા સમોવડિયા કે ઘણી વાર આપણા કરતા ઉચ્ચ સામાજિક દરજ્જો ધરાવતા કુટુંબના સંતાનો સાથે થાય એટલે આપણે પોતાની જાતને બીજા કરતા સુખી માનીએ છીએ.